Buurtwag leer oor noodhulp | Netwerk24
Buurtwag leer oor noodhulp
Lede van AfriForum se Rondeberg-buurtwag en gemeenskapslede het Woensdag 3 April basiese noodhulp­opleiding ontvang.
Dié lede kan nou met noodsituasies basiese mediese hulp verleen terwyl hulle ook bloeding kan stop en kardio­pulmonêre resussitasie (KPR) kan toepas.
Thomas van Dalen, AfriForum se veiligheidsopleidingsbestuurder, het dié opleiding aangebied.
“Ons wil die buurtwaglede in ’n latere stadium vir verdere mediese opleiding stuur sodat hulle verskeie mediese noodgevalle kan hanteer totdat paramedici op die toneel opdaag,” sê Kim Poulton, voorsitter van AfriForum se Malmesbury-tak.
“Die Rondeberg-buurtwag reageer op ’n wye verskeidenheid situasies en mediese hulp is nie altyd onmiddellik beskikbaar nie. Dit is vir ons belangrik dat die buurtwag oor die nodige mediese kennis beskik om die gemeenskap ook in hierdie verband by te staan – veral omdat die buurtwag ’n ent uit die stad is en soms lank vir nooddienste wag,” sê Poulton verder.
Om by Afriforum se buurt- en plaaswagte betrokke te raak, SMS die woord “Veiligheid” na 45351 (R1/SMS).